SKRIFTLIG FORESPØRGSEL E-1423/01

af Cristiana Muscardini (UEN) til Kommissionen

(17. maj 2001)

Om: Immigration og integration

For få dage siden forlød det, at den tyske regering har forelagt et lovforslag om indførelse af obligatoriske kurser i tysk for tredjelandsstatsborgere. Forslaget skulle efter sigende indeholde bestemmelse om sanktioner i tilfælde af manglende tilegnelse af tysk, idet disse sanktioner i alvorligste fald skulle kunne føre til udvisning af landet.

Endnu en gang har en EU-stat handlet helt uafhængigt af de øvrige medlemsstater på immigrationsområdet og derved vist, at man i dette spørgsmål stadig er langt fra en samlet politik, der tager sigte på at imødegå fænomenet i dets virkelige form.

1. Har Kommissionen undersøgt det tyske lovforslag for at vurdere, om det er foreneligt med eksisterende europæiske bestemmelser på immigrationsområdet?

2. Har Kommissionen planer om at gribe ind for at sikre, at fænomenet betragtes som et europæisk anliggende, og at der fastlægges en fælles politik til imødegåelse af det, hvor Unionen vejleder medlemsstaterne i deres valg og helt præcist fastlægger de tilfælde, hvori der skal ske udvisning?

3. Mener Kommissionen ikke, at den tyske holdning, med de rigtige justeringer, går i retning af en reel integration af tredjelandsstatsborgere, som beslutter at leve deres liv i Europa, og som ville udgøre en reel rigdom for Unionen, hvis ikke de var tvunget til at føre en marginal eksistens i samfundets periferi?

4. Mener Kommissionen ikke, at der bør indføres en politik for tildeling af opholdstilladelser, der ikke blot tager hensyn til immigranternes adfærd, men også til deres reelle tilegnelse af deres værtslandes sprog?

Svar afgivet på Kommissionens vegne af António Vitorino

(27. juli 2001)

Med hensyn til Kommissionens forslag om en ny, samlet strategi for håndtering af flygtningestrømmen, navnlig en fælles indvandringspolitik, henvises det ærede medlem til Kommissionens besvarelse af Hernández Mollars skriftlige forespørgsel E-1273/01(1).

Kommissionen er opmærksom på, at den tyske regering har taget sin lovgivning på indvandrerområdet op til fornyet revision, og der har fundet uformelle drøftelser sted med repræsentanter for Tyskland og med alle medlemsstaterne vedrørende et udkast til direktiv om tredjelandsstatsborgeres indrejse i beskæftigelses- og erhvervsøjemed(2). Kommissionen kan imidlertid ikke fremkomme med bemærkninger til bestemmelserne i det tyske udkast til retsakt, som det ærede medlem henviser til.

For så vidt angår integrationen af indvandrere forventes det fælles regelsæt at indeholde bestemmelser vedrørende bl.a. de rettigheder, indvandrere får, og andre spørgsmål, som Kommissionen skal underrettes om. Det er hensigten, at en åben metode til koordinering af Fællesskabets indvandringspolitik(3) skal gøre det muligt at finde frem til en mekanisme for evaluering af bedste praksis og en gradvis fastlæggelse af fælles normer og standarder på integrationsområdet samt i forbindelse med andre aspekter af indvandringspolitikken.

Det er tydeligvis vigtigt for tredjelandsstatsborgere at kende sprog i opholdslandet for at sikre en vellykket integration, men det er medlemsstaten, der har ansvaret for integrationspolitikken, da den skal afspejle situationen i det pågældende land.

(1) Se side 108.

(2) Forslag til direktiv om betingelserne for tredjelandsstatsborgeres indrejse og ophold med henblik på beskæftigelse som lønmodtagere og udøvelse af selvstændig erhvervsvirksomhed (KOM(2001) 386 endelig udg. af 12. juli 2001).

(3) Meddelelse fra Kommissionen om en åben metode til koordinering af Fællesskabets indvandringspolitik (KOM(2001) 387 endelig udg. af 12. juli 2001).